સિંધી, જૈન, ખ્રિસ્તી, વૈષ્ણવ, વણકર, હિંદુ સમાજમાં, વોરા, ખોજા, જાફરી ઇસ્માઇલિયા – જમાત એમ દરેક સંપ્રદાય અને કોમની વચ્ચે જઈ સિરાઝભાઈ કોમી એકતાની, વ્યસનમુક્તિની, જીવન જીવવાની સાચી કલા અંગે મીઠી વાણીમાં અને હળવી શૈલીમાં ગીતા, કુરાનની વાતો કરે છે. કૃષ્ણભક્ત કવિ રસ ખાનરચિત કૃષ્ણભક્તિનાં પદો દરેક વૈષ્ણવ સંપ્રદાયની હવેલીમાં સવારે ગવાય છે. રસ ખાનની સમાધિ ગોકુળમાં છે. ત્રીસ વર્ષ પહેલાં સિરાઝભાઈની આધ્યાત્મિક અને સામાજિક સમન્વયની પ્રવૃત્તિને બિરદાવતાં કાળુપુર દોશીવાળાની પોળના વૈષ્ણવ સંપ્રદાયના નટવરલાલજી મહારાજે તેમને રસ ખાનની ઉપમા આપી સન્માનિત કર્યા હતા. રમજાન ઈદે ભાવપૂર્વક નમાજ અદા કરતા સિરાઝભાઈ અમદાવાદમાં અષાઢી બીજે રથયાત્રામાં કૃષ્ણભક્તિમાં લીન બની ઝૂમી ઊઠે છે.